ઉપરોક્ત ભૂમિકા સાથે અમો મિત્રોએ એવું વિચારેલ કે આ પુસ્તિકાની પ્રથમ આવૃત્તિનું સમગ્ર પ્રકાશન ખર્ચ એક-બે મિત્રો ઉપાડીલે અને તેવું થઈ શક્યું છે. પાલનપુરના ડો. શ્રી સુરેન્દ્ર ગુપ્તા તેમજ મુંબઈ સ્થિત પાલનપુરી સ્વજન શ્રી પીયૂષભાઈ કોઠારીએ સંપૂર્ણ પ્રકાશન સૌજન્ય દાખવ્યું છે. પણ વાત રહી કવિના જન્મદિનની ઉજવણી આગવી રીતે કરવાની ! કવિ અને સમાજના સંબંધો વચ્ચે શ્વસતો સાચો કલાકાર હંમેશા દશાંગુલ ઉર્ધ્વગતિધારી હોય છે. કલાકારના રથની ચારેકોર સત્યમ, શિવમ, સુંદરમની ગૂંજ હોય છે. પ્રશ્ન એટલો જ છે કે કયો સમાજ મન, હ્રદય અને બુધ્ધિથી કલાકારને પામી શકે છે? અને જે સમાજ તેમ કરી શકે તે સમાજ કલાકારને ખોંપી પણ શકે છે. સમાજના સુસંસ્કૃત હોવાની સાહેબી આને જ કહીશું ને, વારુ !